E Iesu e ranga lel uu turu katuun me poeiena,
“Alia u ualesala te alesala uana turu katuun i puta.
Esi te kukutie noulia ema tataala lel noi turu kuhil kaba e ka menou u alesalana tara nitöatöa hamana.”
Ba u Parasi e poeier i tanen,
“Alö e hatei pepeisa nem a peisamölö.
U ranga i tamölö ema mana nei.”
Be Iesu e poeiena i taren,
“E manana,
alia e hatei negu a peisar.
Kaba u ranga i tar e mana noa hasina.
Taraha,
alia e atei silegu ime tu la malia na ime te la has uagou lia.
Kaba limiou ema atei silemi ime tu la malia na ime te la has uagou lia.
Alimiou e one mia a katuun tara markatona i puta,
kaba alia ema onegi ta katuun.
Te ona hase goua lia a tana katuun,
ba u raranga i tar te manana taraha,
alia ema kato pepeisegi a ka teka.
E möa.
Kaba e Tamar te tula na moulia,
nonei e kui gono has menou lia.
Tara Lo i tamilimiou i koloto hasiin,
tara nihanhaniga tara huol a katuun,
ba u raranga i taren te manana.
Na lia e hatei negu a peisar ne Tamar e hatei has nanou lia.
Nonei te tula na moulia.”
Ba nori e poeier i tanen,
“Ime te kana e tamamölö?”
Be Iesu e poeiena,
“Alimiou ema atei sile milia na limiou ema atei sil hasemi e Tamar.
Tego atei sil memi limiou alia,
alimiou e antunan atei sil hasemiou e Tamar.”
E Iesu e mar hihatuts uu teka tara Luman Lotu Pan i rehina a makum te hakeria a moni.
Kaba e möa ta katuun tega pile kap naien,
taraha a pöata i tanen ema butu noua ii.
Iesu e hahatei mamin a nimate i tanen
Be Iesu e pei lelena i taren,
“Alia e laba nagou romana a han teka ba limiou tena sake moulia.
Kaba limiou e mate gono memou a man markato a man omi i tamilimiou.
Na limiou ema antunan la has uamoi tara han te la uagou lia.”
Ba pal kapan turu Jiu e poeier,
“Nonei e katsin kato hamatiena a peisanen?
Taraha,
nonei e pei lala,
‘Alimiou ema antunan la uami tara han te la uagou lia.’”
Be Iesu e poeiena i taren,
“Alimiou u butu mia tara han i puta teka,
kaba alia u lama iasa.
Alimiou u katunura i puta,
kaba alia ema katuun uagi i puta.
Nonei te pei be gulei lia,
alimiou e mate gono memou a man markato a man omi i tamilimiou.
Na e manana,
alimiou e mate hamana gono memou a man markato a man omi i tamilimiou,
antunana tego hamana uamia limiou i tar alia nonei a katuun te antunan luba negu a man markato a man omi i tamilimiou.”
Ba nori e poeier i tanen,
“Alö be si?”
E Iesu e sökana koru tala mei a man harangata i taren ba nonei e poeiena,
“Alia e ranga hakapa mera gulo limiou.
Alia e kamegu a man raranga a man parpara i tamilimiou,
na lia e tatei haröto has ragi limiou a mamanaka a omi te katoe milimiou.
Kaba a mamanaka te hatei negu lia turu katunura i puta nonei a manka tu hengoe malia tara katuun te halei moulia,
na nonei e ranga hamanana.”
Nori ima atei sile ii e Iesu e rangein e Tamanen e Sunahan.
Be Iesu e poeiena,
“Pöata te hakute moa limiou alia tara kuruse,
Alia tu butun Katunuma,
ba limiou te töan atei sile mou alia esi.
Ba limiou te atei sil hase mou alia ema ranga peisa megi a nitsunono i tar.
E möa.
Alia e ranga negu a man raranga te hatutse mei lia e Tamar.
Na e Tamar e ka gono has menou lia.
Nonei ema laba nai lia,
taraha alia e roron katoegu a mamanaka te ngile nen.”
A katuun a parpara e hengoe a man raranga te katoe e Iesu ba nori e hamana ria i tanen.